Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20) постапувајќи по Жалба изјавена од М.Д., од Штип, поднесена против Министерство за внатрешни работи, по предметот Барање за пристап до информации од јавен карактер, на ден 27.02.2025 година, го донесе следното:

 **Р Е Ш Е Н И Е**

**СЕ ЗАПИРА** постапката по Жалбата изјавена од М. Д., од Штип, поднесена против Министерството за внатрешни работи, заведена во Агенцијата со бр.08-42 на 12.02.2025 година, по предметот Барање за пристап до информации од јавен карактер, **поради тоа што Жалбата се смета за повлечена**.

 **О Б Р А З Л О Ж Е Н И Е**

М. Д. од Штип, како што е наведено во Жалбата, на 23.01.2025 година електронски поднела Барање за пристап до информации од јавен карактер до Министерството за внатрешни работи, со кое побарала по е-маил да и се достави електронски запис од следната информација:

„1. Колку пријави за убивање и мачење на животни примило Министерството за внатрешни работи за периодот од 01.01.2024 до 31.12.2024 година од граѓани или здруженија на граѓани? Ве молам да ми доставите вкупен број на пријави за овој период.

2. Ве молам да ми доставите евиденција за примениот број на пријави за убивање или мачење на животни од граѓани или здруженија на граѓани по општини, односно градови, зависно од начинот на водење на поединечна евиденција на Министерството за внатрешни работи.

3. За колку од овие пријави Министерството за внатрешни работи констатирало дека има елементи на кривично дело од член 233 од Кривичниот законик, односно „Убивање и мачење животни“ и следствено изготвило и доставило предлози за кривично гонење до надлежното јавно обвинителство? Ве молам да ми доставите вкупен број на доставени предлози за кривично гонење, но и број по општини/градови.

4. Дали Министерството за внатрешни работи има стандардна оперативна процедура или протокол по кој постапува по пријави за убивање и мачење на животни, односно како службените лица кои постапуваат по овие пријави прават проценка дали извршеното дело има елементи на кривично дело „Убивање и мачење животни“ или нема?

5. Во кои случаи, кога има пријави од ваков тип, службените лица при Министерството за внатрешни работи бараат да известат јавен обвинител, а во кои бараат да не известат јавен обвинител за настанот и го затвораат без понатамошно постапување?”

Имателот на информации по ова Барање одговорил во законски предвидениот рок, со доставување на Решение за одговор на барање за слободен пристап до информации од јавен карактер со рег.бр.16.1.2-113/4 од 06.02.2025 година.

Незадоволна од наведеното Решение Барателот на информации по е-маил поднесе Жалба до Агенцијата, заведена со бр.08-43 на 12.02.2025 година во која што меѓу другото e наведено„ ... Имателот не одговорил засебно на прашањата, како што беше побарано, а во доствениот одговор не се содржани сите побарани информации .... да ми обезбеди целосен пристап до бараните информации...”

Агенцијата, преку е-маил заведен со бр.08-42 од 13.02.2025 година, ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.

Имателот на информации по електронски пат на 21.02.2025 година до Агенцијата достави Известување по однос на жалба со рег.бр.16.1.2-244/4 од 18.02.2025 годинина со прилог Решение за дополнување на одговор на барање за слободен пристап до информации од јавен карактер со рег.бр.16.1.2-244/3 од 18.02.2025 година, заведено во Агенцијата со бр.08-42. Во Известувањето е наведено дека: „....до барателот е доставен дополнителен одговор на барањето со кој сметаме дека се опфатени сите прашања кои се предмет на барањето...“. Во Решението е наведено дека: „...регистрирани се 50 случаи „мачење животни”. Најголем број од случаите се регистрирани на подрачјето на СВР Битола-11 случаи, потоа на СВР Струмица –девет случаи, на подрачјето на Секторите за внатрешни работи Тетово, Штип, Куманово регистрирани се по шест случаи, на подрачје на Секторите за внатрешни работи Скопје и Охрид по пет случаи и на подрачјето на СВР Велес регистрирани се два случаи....не постапува по СОП-Стандардна оперативна процедура, во врска убивање и мачење на животни...првенствено го известуваат за пријавата дежурен Јавен обвинител...полицискиот службеник задолжително се јавува и консултира со дежурен Јавен обвинител, ој во врска со наведениот кривично правен настан, може да издаде наредба за собирање на доказни материјали како основ на сомнение, па се до комплетирање на Кривична пријава...”

На 26.02.2025 година Барателот на информаци до Агенцијата достави е-маил заведен со бр.08-42, со кој ја извести Агенцијата дека „Ве известувам дека Имателот делумно ги доставил бараните информации во вториот одговор, со тоа што се произнел дека поседува евиденција за процесирани пријави, но не и за број на пристигнати пријави од граѓани. Во таа насока сметам дека се исцрпени можностите за добивање дополнителни одговори по ова барање и следствено нема основ за понатамошно постапување.“

 Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што со известувањето по е-маил се смета дека Барателот истата ја повлекол пред донесување на управен акт од второстепениот орган.

 Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**

 Доставено до:

- жалителот/барател на информацијата –e-mail: mdokuzova@gmail.com

- имател на информацијата-m-ail: mvrjavnost@moi.gov.mk; Marija\_Jakovleska@moi.gov.mk;

- архива на Агенцијата